Enamasti on segatüüpi peavalu sage, kas igapäevane või iganädalane, ent üksikutel puhkudel esineb see kord kuus või harvem. Lisaks peavalule võib esineda ka kaelavalu, mida kirjeldatakse ka kui lihasspasmi või lihaste pingetunnet.
Miks traumapeavalu tekib ja areneb, pole täpselt teada
Traumapeavalu puhul võib tegemist olla nii perifeerse kui tsentraalse päritolu valuga. Neuroloog dr Toomsoo selgitas, et perifeerse valu kutsuvad esile keskusest eemal olevad koed ning sellega on sageli seotud koljusisesed arterid, aga ka koljuvälised struktuurid nagu luu, lihas, nahk ja sidekirmed. Valu haarab lõpuks aju ja kui seda ei suudeta pidurdada, areneb välja krooniline peavalu.
Tsentraalse valu kutsuvad esile aktiivseks muutuvad ajukahjustust ümbritsevad koed. Tohter nendib, et see on keeruline mehhanism, mida lihtsustatult ära seletada on peaaegu, et võimatu.
„Sellest areneb valu mälu. Inimese pea valutab ja ta peab sellega elama seni, kuni hakkab kasutama ravimeid, mis valu mälu lõhuvad. Valu teket mõjutab tugevalt traumajärgne stressihäire, millega suureneb risk depressiooni ja ärevuse tekkeks.“
Kuidas traumapeavalu ravida?
Trauma tõttu esineva peavalu puhul ei ravita peavalu ennast, vaid selle allikaid. Ravi jaoks on vaja ennekõike kindlaks teha, millise peavalutüübiga on valu seotud, milline on peavalu kestvus ja sagedus ning kas inimene kogeb ärevust või depressiooni.